Oku kuthandwa nokuhlonitshwa ngamaAfrika kummandla kwakhabana nendlela ewayebonwa ngayo ngabo basemthethweni. Kwabo basemthethweni, uNontetha wayesisigulane sengqondo esingazinzanga nekwakudingeka ukuba sisuswe ekuhlaleni siyogcinwa eluvalelweni. Umnqa ngowokuba, usapho lukaNontetha kunye nabalandeli bakhe zange balamkele ibango lokuba wayephazamiseke ngengqondo. Nabachasi bakhe abangamaAfrika zange bamchaza njengomntu ongaphilanga ngengqondo koko babemchaza njengombhukuqi.